மத்திய பல்கலைக் கழகங்களில், மாணவர் சேர்க்கைக்கு பின்பற்றப்படும் இடஒதுக்கீட்டு நடைமுறை தொடர்பான வழக்கில், சுப்ரீம் கோர்ட் நீதிபதி ரவீந்திரன் தலைமையிலான பெஞ்ச் அளித்த தீர்ப்பு: மத்திய பல்கலைகளில் மாணவர்களை சேர்க்கும்போது, இதர பிற்படுத்தப்பட்ட மாணவர்களுக்கான தகுதி மதிப்பெண், பொதுப் பிரிவு மாணவர்களை விட, 10 சதவீத அளவில் குறைவாக இருக்க வேண்டும். இது தொடர்பாக, டில்லி ஐகோர்ட் பிறப்பித்த உத்தரவை, சுப்ரீம் கோர்ட் உறுதி செய்கிறது. பொதுப் பிரிவு மாணவர்களில் கடைசி மாணவர், எந்த தகுதி மதிப்பெண்ணை அடிப்படையாக வைத்து தேர்வு செய்யப்பட்டாரோ, அதை அடிப்படையாக வைத்து, இதர பிற்படுத்தப்பட்ட மாணவர்களுக்கு தகுதி மதிப்பெண்ணை முடிவு செய்யக் கூடாது. எனினும், இந்த கல்வி ஆண்டில், ஏற்கனவே நடந்த சேர்க்கைக்கு இடையூறு ஏற்படுத்த விரும்பவில்லை. இனிமேல் நிகழும் மாணவர் சேர்க்கைக்கு, கோர்ட் கூறிய உத்தரவை அமல்படுத்த வேண்டும். இவ்வாறு நீதிபதிகள் உத்தரவிட்டனர்.